ישיבת מליאה, כנסת 23, פרוטוקול מספר 51, 2020-07-07 00:00

יריב לוין: חברות וחברי הכנסת, היום יום שלישי, ט"ו בתמוז התש"ף, 7 ביולי 2020.

יריב לוין: אני פותח את הישיבה.

יריב לוין: הנושא הראשון על סדר-היום – נאומים בני דקה.

יריב לוין: ראשון הדוברים – חבר הכנסת ווליד טאהא.

יריב לוין: בבקשה.

וליד טאהא: כבוד היושב-ראש, חברות וחברי הכנסת, לפני שלוש שעות התבשרנו על עוד מקרה רצח כפול בחברה הערבית, כאשר אב ובנו נרצחו, הוצאו להורג לאור יום על ידי מישהו שהפעם אנחנו מקווים שהוא גם נתפס והוא בידי המשטרה.

וליד טאהא: אני אומר את זה כדי להמחיש שוב ושוב את הצורך באמת להגיע לכדי תוכנית להילחם בתופעה הנוראית הזאת של פשע ואלימות בחברה הערבית.

וליד טאהא: אבל בד בבד אני רוצה לציין לשבח אדם גיבור ואמיץ ששילם בחייו כדי להציל חיי אנשים אחרים.

וליד טאהא: אני מדבר על מיכאל בן זיקרי, תושב אשדוד, ששילם בחייו תוך כדי שהוא מנסה להציל את חייהם של אנשים אחרים – של אישה אחת ושלושת אחייניה, שנכנסו לצרה בתוך המים, ואז הוא קפץ לעזור להם, הציל את חייהם, למעשה, ושילם בחייו.

וליד טאהא: הוא עשה מעשה גבורה, מעשה אמיץ מאוד.

וליד טאהא: יהיה זכרו ברוך, אללה ירחמו.

וליד טאהא: תודה.

יריב לוין: תודה.

יריב לוין: אכן, אני מצטרף, יהי זכרו ברוך.

יריב לוין: חבר הכנסת מיקי לוי – איננו; חברת הכנסת קרן ברק – איננה; חברת הכנסת תהלה פרידמן – איננה; חבר הכנסת יבגני סובה – איננו; חבר הכנסת אימאן ח'טיב יאסין – איננה.

יריב לוין: חבר הכנסת יוראי להב הרצנו, בבקשה.

יוראי להב-הרצנו: תודה רבה, אדוני היושב-ראש.

יוראי להב-הרצנו: חבריי חברי הכנסת, את הדקה שלי אני רוצה להקדיש למאבק החשוב של העובדים והעובדות הסוציאליות, ואני רוצה לתת את הקול שלי במליאה לעובדת סוציאלית שביקשה להישאר בעילום שם, אבל הדברים שלה חדים כתער:

יוראי להב-הרצנו: אני עובדת סוציאלית כבר 14 שנים, מהן עשר שנים במחלקה לשירותים חברתיים.

יוראי להב-הרצנו: יש לי שני תארים ועוד תעודות מקצועיות בתחום הטיפול.

יוראי להב-הרצנו: אני עובדת בכמה תפקידים במקביל, תמיד יותר ממה שהתקן שלי אמור להיות, מטפלת במשפחות במצוקה כלכלית קשה ביותר, פוגשת בכל יום פנים מול פנים את אלו שמחטטים בפחי הזבל, את אלו שהמקרר שלהם ריק, את אלו שהבנות שלהם בורחות מהבית ונפגעות ברחוב, את אלו שחווים אלימות בתוך הבית.

יוראי להב-הרצנו: והלב נקרע מבפנים.

יוראי להב-הרצנו: אם הייתי יכולה להקדיש לכל אחד מהם את כל-כולי ולהעניק לכל אחד מהם את העזרה והטיפול שהם צריכים הייתי ישנה טוב יותר בלילה, אבל אני לא.

יוראי להב-הרצנו: אני חוזרת הביתה כשכל אחד מהמטופלים שלי גורם לי לדאגות, חרדה ונדודי שינה, כי אני לא מגיעה לטפל בכולם ואין לי מספיק משאבים ופתרונות.

יוראי להב-הרצנו: בתוך כל זה אני נאבקת בשבילם בתסכול רב מול המערכת יום-יום, כל היום, וגם לא גומרת את החודש.

יוראי להב-הרצנו: אדוני היושב-ראש, אני מבין שעדיין לא מתנהל משא ומתן בעניין שביתת העובדים הסוציאליים מול משרד האוצר.

יוראי להב-הרצנו: זה המקום לקרוא לשר האוצר להתערב מיידית ולפתור את המשבר הזה, כדי שמערכת הרווחה תעמוד על רגליה, בייחוד בתקופה מורכבת זו.

יוראי להב-הרצנו: תודה.

יריב לוין: תודה רבה.

יריב לוין: חבר הכנסת עופר כסיף – איננו; חבר הכנסת אלי אבידר – איננו; חבר הכנסת ינון אזולאי – איננו; חברת הכנסת טלי פלוסקוב – איננה.

יריב לוין: חבר הכנסת משה אבוטבול, בבקשה.

משה אבוטבול: אדוני היושב-ראש, כנסת נכבדה, היום חלה ההילולה של אור החיים הקדוש, רבי חיים בן עטר, זכותו תגן עלינו, אמן, שהפיץ את אורו בכל העולם כולו.

משה אבוטבול: כולם מכירים את פירושו על התורה ועוד ספרים נכבדים.

משה אבוטבול: ישנם גם צדיקים פחות מפורסמים, והייתי רוצה לספר קצת על אחד מהם.

משה אבוטבול: ביום שני בשבוע הבא, כ"א בתמוז, יחול יום ההילולה ה-70 להסתלקותו של הצדיק המלומד בניסים רבי יצחק גברא, זכותו יגן עלינו, אמן, אשר חלקת קברו נמצאת בחצר ביתו במושב עג'ור, הסמוך לעירי בית שמש, והפכה להיות שם תל תלפיות עבור מבקשי ישועות.

משה אבוטבול: רבי יצחק גברא נולד לאביו רבי יצחק בתימן בסביבות שנת תרכ"ה, לפני כ-150 שנה, בכפר סווד, צפונית מערבית לצנעא, ואת עיקר לימודו ותלמודו קנה אצל אביו רבי יצחק ואצל סבו.

משה אבוטבול: הוא מילא נפשו בש"ס ובפוסקים ונסמך להיות שוחט, בודק ומוהל.

משה אבוטבול: לאחר שאביו נפטר הוא מילא את מקומו והתגלה כגדול בתורה, וגם בעל חסד ועושה המון צדקות, הן בממון והן במזון, אך בד בבד הוא גם עסק בקבלה, בתורת הנסתר, והתעלה מאוד.

משה אבוטבול: בשנת תש"ט עלתה כל הקהילה שלו מתימן לארץ ישראל והתיישבה במעברת עג'ור, ושם הוא ביקש שיקברו אותו.

משה אבוטבול: עם השנים באמת המקום שם הפך להיות לאבן שואבת למבקשי ישועות, שגילו ששם מבקשים בקשה והיא מתמלאת.

משה אבוטבול: ואכן, גם אני זכיתי להתפלל שם במקום ולהיוושע בכמה בקשות שביקשתי והתמלאו.

משה אבוטבול: אני קורא מכאן דווקא לממשלה ולכנסת ולכל אלה שעוסקים בנושא, משרד החינוך והתרבות, להאדיר ולפאר את מורשת יהדות תימן, שמקרבה קמו הרבה מנהיגים דגולים שפיארו ורוממו את היהדות כולה.

משה אבוטבול: תודה רבה.

יריב לוין: תודה רבה.

יריב לוין: חבר הכנסת אוריאל בוסו, בבקשה.

אוריאל בוסו: אדוני היושב-ראש, כנסת נכבדה, בימים סוערים אלו – ואף מחלוקות מיותרות בלהט הקורונה – הייתי רוצה לדבר דווקא על הגורם המחבר בעם ישראל.

אוריאל בוסו: יש מושג שנקרא ערבות הדדית.

אוריאל בוסו: המושג הזה מקבל משנה תוקף בימים הללו, עם ההתמודדות הלא-פשוטה עם נגיף הקורונה.

אוריאל בוסו: עשרות ארגוני חסד ואלפי מתנדבים פועלים סביב השעון, לילה ויום, להביא מזור ותרופה לאלו הזקוקים לכך, בלי לדעת אפילו את זהות המקבלים, יהודים ושאינם יהודים.

אוריאל בוסו: היום ביקרתי בארגון החסד רפואה ושמחה.

אוריאל בוסו: אני חייב להודות – התרגשתי מאוד.

אוריאל בוסו: קרוב ל-10,000 מתנדבים בארץ ובעולם דואגים בכל רגע נתון ובכל שעה בשעות היממה לתרופות ולמצרכים חיוניים לקשישים ולחולים וכל נזקק אחר שאין להם את האפשרות הפיזית והכלכלית לדאוג לעצמם.

אוריאל בוסו: אף משפחות שנכנסו לבידוד מהרגע להרגע והם צריכים לחגוג בר או בת מצווה לילדה או נזקקים לציוד חיוני כלשהו – ברגע אחד באים מתנדבי הארגון ודואגים שהכול יהיה מושלם.

אוריאל בוסו: זה מה שמאפיין אותנו כעם וכחברה.

אוריאל בוסו: בואו נפסיק עם גלי הפירוד ונגביר יותר את גלי החיבור.

אוריאל בוסו: מקרה ייחודי שראיתי היום – אישה – – –

יריב לוין: אנחנו כבר הרבה הרבה מעבר לדקה, חבר הכנסת בוסו.

אוריאל בוסו: תודה.

יריב לוין: תודה רבה.

יריב לוין: חבר הכנסת אחמד טיבי, בבקשה.

אחמד טיבי: מכובדי היושב-ראש, מערך בריאות הנפש בארץ בכלל ובצפון בפרט סובל ממצוקה חמורה ודרמטית.

אחמד טיבי: המצב במחוז הצפון חמור עד כדי כך שמטופלים נאבקים להיכנס לתור, וכשזה כבר קורה, המתנה לתורים יכולה להימשך שנה ואף יותר, בכל הארץ, במקרה של טיפול פסיכיאטרי, ובמקרה של טיפול פסיכולוגי אף שנתיים.

אחמד טיבי: כשמגיעים לתקופת הקורונה הפיקוח מתרופף עוד יותר.

אחמד טיבי: בצפון, אנחנו מדברים על זה שמטופלי נפש צריכים להילחם כדי בכלל להיכנס לתור, וגם אז ההמתנה עלולה להימשך יותר משנה.

אחמד טיבי: בחברה הערבית המצב קשה עוד יותר.

אחמד טיבי: פסיכולוגים ערבים הם פחות מ-1.5% מכלל הפסיכולוגים, הפסיכיאטרים; 2%.

אחמד טיבי: הקושי להביא פסיכיאטרים לצפון הוא עצום ומחלקות ייעודיות לכך, כמו בבית החולים האנגלי בנצרת, לא נפתחו בשל מצב חירום.

אחמד טיבי: גם זמן מגפה אינו נותן פטור לממשלה ולרשויות להזנחת פגועי הנפש.

אחמד טיבי: נהפוך הוא, יש להקדיש תשומת לב מרבית דווקא בעת הזאת לאוכלוסיות חלשות ומוחלשות אלה ולסביבה התומכת שלהם, אם זה משפחה, עמותות או כל גוף אחר.

אחמד טיבי: הגשתי הצעה לדיון מהיר; היא לא התקבלה.

אחמד טיבי: אני אנסה בשבוע הבא להגיש אותה עוד פעם.

אחמד טיבי: אולי מי שיחליט יכריע בעד הנושא הזה.

יריב לוין: תודה רבה.

יריב לוין: חבר הכנסת יעקב אשר – איננו.

יריב לוין: חבר הכנסת אלכס קושניר, בבקשה.

אלכס קושניר: כבוד היושב-ראש, חבריי חברי הכנסת, השבוע אנחנו מציינים שש שנים לצוק איתן.

אלכס קושניר: חודש לאחר תחילת המבצע חמאס ביקש הפסקת אש – הפסקת אש שאותה הפר בתוך זמן קצר במה שנקרא היום "קרב רפיח", אותו קרב שבו נחטף סגן הדר גולדין.

אלכס קושניר: הדר הוא בנם של לאה ושמחה.

אלכס קושניר: הוא נולד ב-18 בפברואר 1991.

אלכס קושניר: הוא אח צעיר של איילת, הבכורה, של חמי ושל צור, אחיו התאום.

אלכס קושניר: הוא התגייס לגבעתי והתקבל לטירונות הסיירת.

אלכס קושניר: בתקופת הטירונות התחזקו אצלו אותם ערכים שהוא הביא מבני עקיבא: חברות אמיצה בין חברי הצוות, אהבה ועזרה לזולת – הכול כדי שהצוות שלו יהיה המעולה ביותר, המתנדב ביותר, המקצועי ביותר והשמח ביותר.

אלכס קושניר: כל דבר שעשה – דאג שייעשה בצורה המקצועית ביותר, והוא הגיע לרמות הגבוהות ביותר שרק אפשר, עם חיוך ושמחת חיים.

אלכס קושניר: הוא היה מצטיין צוותי בסוף הטירונות, מצטיין קורס סיור ומודיעין, מצטיין הכנה לקורס קצינים ומצטיין קורס קצינים בהכשרה הבסיסית.

אלכס קושניר: אחרי קורס קצינים ביקש להיות מפקד הכשרת הטירונים של הסיירת ולהפוך את הטירונים ללוחמים.

אלכס קושניר: כך הצליח להפוך צוות שלם לצוות מצטיין.

אלכס קושניר: לאחר מכן הוא הגיע למימוש שאיפתו: מפקד צוות בסיירת גבעתי.

אלכס קושניר: עם תום המבצע לחיפוש הנערים החטופים הדר החליט שהגיעה העת והציע נישואין לארוסתו עדנה.

אלכס קושניר: המשפחה חגיגה את האירוסין ונקבעה החתונה.

אלכס קושניר: הדר חזר לסיירת.

אלכס קושניר: הדר יצא לקרב ולא שב.

אלכס קושניר: הדר נחטף במהלך הפסקת אש, בפעולה שנועדה לאתר מנהרות שמטרתן חיסול הישובים בדרום.

אלכס קושניר: באותו קרב ב-1 לאוגוסט נפלו בניה שראל וליאל גדעוני, זיכרונם לברכה.

אלכס קושניר: כל עוד הדר ואורון לא חזרו הביתה, צוק איתן לא הסתיים.

יריב לוין: תודה.

יריב לוין: חברות וחברי הכנסת, אני מבקש לנסות להקפיד על דקה.

יריב לוין: בוודאי שכשאומרים דברים חשובים כפי שאמרת זה לא נעים מבחינתי לקטוע אותם באמצע, אבל צריך לנסות ככה להתכנס למסגרת עד כמה שניתן.

יריב לוין: תודה.

יריב לוין: חברת הכנסת קרן ברק, בבקשה.

קרן ברק: יש שביתה של עובדות סוציאליות, ואני רוצה להקריא לכם עדות של עובדת סוציאלית הנאבקת בתקופה קשה זו בעקבות משבר הקורונה: תמיד כאב לי יותר, צרב לי יותר, הכעיס לי יותר כשראיתי רוע, עוולות וכאב וכשהבנתי שיש שם מקצוע החלטתי: אהיה עובדת סוציאלית.

קרן ברק: אי-אפשר לשנות, אמרו לי, ובכל זאת באתי.

קרן ברק: יום-יום אני צועקת את צעקתכם, ילדים שלי.

קרן ברק: החיים הקשים הללו שלוקחים את הכוחות, שותים בקשית את האושר.

קרן ברק: משאירה אתכם בודדים.

קרן ברק: אני מרימה עוד טלפון, עוד דיווח, עוד פצצה; היא חתכה, הוא קפץ, היא חזרה לשימוש פעיל והוא, כמה שניסה, לא הצליח גם היום לצאת מהמיטה.

קרן ברק: אני בוכה איתכם.

קרן ברק: רוצה לסייע, להושיט יד, לקחת את הכאב.

קרן ברק: לכן באתי.

קרן ברק: אין לי יכולת להתחלק לעשרות חלקים.

קרן ברק: ילדים שלי, אתם רבים כל כך, הרוע רב כל כך ואני רק אחת.

קרן ברק: כואב לי, כואב לי להביט בכם ולהגיד שאין לי יכולת לסייע, שאין תקציב, שאין מסגרת, שאין זמן.

קרן ברק: כואב לי, בוער לי, צועק לי, צורב לי.

קרן ברק: אני רוצה בעבורכם אחרת.

קרן ברק: אני כואבת ושובתת.

קרן ברק: אני צורבת ושובתת.

קרן ברק: אני כועסת ושובתת, ובעיקר – אני מפחדת.

קרן ברק: אני כל כך מפחדת שלא אצליח עוד להיות למענכם, ומפחדת שלא יגיעו אחרים במקומי.

קרן ברק: תכף גם לי נגמר הכוח, הכוח להביט בעיניכם ולאכזב.

קרן ברק: מגיע לכם אחרת.

קרן ברק: תודה.

יריב לוין: תודה.

יריב לוין: חבר הכנסת בועז טופורובסקי, בבקשה.

בועז טופורובסקי: כבוד יושב-ראש הכנסת, חברי וחברות כנסת נכבדים, כמו בכל שבוע גם הפעם אציין את תאונות הדרכים הקטלניות שגבו חיי אדם בשבוע החולף בדרכים.

בועז טופורובסקי: ב-30 ביוני נהרג שמואל חזן, אברך בן 30 תושב ירושלים, בתאונה בין רכב פרטי לאוטובוס בכביש 40 בין שיטים לשיזפון בדרום.

בועז טופורובסקי: חזן, זיכרונו לברכה, התחתן רק שבוע לפני כן.

בועז טופורובסקי: ב-3 ביולי נהרג בוריס שיינין בן ה-82 בתאונת פגע וברח בעת שרכב על אופניו בעיר ערד.

בועז טופורובסקי: עוד באותו היום נהרג כמאל עומאר טהא, בן 49 מהישוב כאבול, לאחר תאונה בין שני כלי רכב פרטיים בצומת גני טמרה שבגליל התחתון.

בועז טופורובסקי: אשתו, בת 43, נפצעה באורח קשה.

בועז טופורובסקי: ב-4 ביולי נפטר מפצעיו גבר, הולך רגל בן 87, לאחר שנפגע בתאונה מרכב פרטי ב-2 ביולי בראשון לציון.

בועז טופורובסקי: גברתי היושבת בראש, השבוע התקיים דיון בוועדה המיוחדת לזכויות הילד לבקשתי ולבקשת חבר הכנסת אחמד טיבי בנוגע לילדים הנפגעים בתאונות דרכים.

בועז טופורובסקי: בשנת 2019 נהרגו 26 ילדים בחודשי הקיץ, המספר הגבוה ביותר בעשור האחרון.

בועז טופורובסקי: עכשיו אנחנו בפתחו של הקיץ של 2020.

בועז טופורובסקי: הורים יקרים, אנא חנכו את הילדים שלכם להתנהגות נכונה בכביש.

בועז טופורובסקי: שמרו על היקר לנו ביותר.

בועז טופורובסקי: תודה.

קרן ברק: תודה רבה לך.

קרן ברק: חברת הכנסת עאידה תומא סלימאן, ואחריה – ינון אזולאי.

עאידה תומא סלימאן: כבוד היושבת-ראש, לאות סולידריות עם שביתת העובדים והעובדות הסוציאליות אני נותנת את הבמה לאחת העדויות של עובדת סוציאלית קהילתית.

עאידה תומא סלימאן: יש לי ניסיון של 17 שנים במקצוע ואני עובדת בחצי משרה בעבודה קהילתית ביישוב המונה 21,000 תושבים.

עאידה תומא סלימאן: הייתי צריכה לעבוד בחצי משרה בתפקיד אחר כדי שאוכל להשלים את הכנסתי, שבה אני מקבלת שכר מינימום.

עאידה תומא סלימאן: אני העובדת הקהילתית היחידה במחלקה.

עאידה תומא סלימאן: העומסים רבים ומקרים רבים מפוספסים ולא מקבלים מענה.

עאידה תומא סלימאן: היישוב שלנו נמצא בפריסה גיאוגרפית רחבה ומחולק לשכונות, כך שאני בקושי מספיקה להגיע לשלוש שכונות למיפוי ובדיקת צרכים על מנת לבנות פרויקטים, בעוד הצרכים זועקים לשמיים בכל השכונות.

עאידה תומא סלימאן: מדובר בשכונות שהן מסוכנות פיזית וחברתית לילדים ומשפחות, שכונות שבהן יש היעדר תשתיות.

עאידה תומא סלימאן: התפקיד שלי הוא לארגן את התושבים ולייצג אותם בפני המועצה ומוסדות אחרים ולהעלות את החוסן הקהילתי, אך לזה אני לא מגיעה.

עאידה תומא סלימאן: שכונות שלמות מוזנחות.

עאידה תומא סלימאן: אני מנצלת את הרגע הזה לפנות לשר האוצר ולבקש להתערב מיידית ולאפשר באמת – – –

קרן ברק: תודה.

קרן ברק: אלה נאומים בני דקה עכשיו.

קרן ברק: זו פחות הבמה.

קרן ברק: תודה רבה.

קרן ברק: חבר הכנסת ינון אזולאי.

ינון אזולאי: גברתי היושבת בראש, כבוד השרה, סגן השר, האמת, גם אני רוצה להצטרף לשביתה של העובדים הסוציאליים ולקרוא גם אני עדות של עובדת סוציאלית.

ינון אזולאי: קשה לבקש עזרה.

ינון אזולאי: לרוב, האנשים מתחבטים בבקשת העזרה עד שהמצב הופך לקריטי והם כבר לא יכולים לראות איך הם יוצאים מזה.

ינון אזולאי: בשלב הזה, כשהכול עולה על גדותיו והם מוצפים, הם מגיעים אלינו.

ינון אזולאי: בשלב הרגיש הזה יותר מדי פעמים יוצא לנו לסגור להם את הדלת, להגיד להם: אנחנו מצטערים, אך יש המתנה ארוכה; מצטערים, אבל אנחנו לא יכולים.

ינון אזולאי: לפעמים אני רוצה להגיד להם שאני מצטערת, אבל בגלל ההכרח לזרז את התהליכים הכול הפך להיות טכני.

ינון אזולאי: זה הרבה פעמים מגיע לכך שאני לא מצליחה אפילו לכבות את השרפות שהצטברו.

ינון אזולאי: חוסר האונים הזה מתיש, כואב ושוחק.

ינון אזולאי: אני אוהבת את המקצוע בכל ליבי, אני מאמינה במערכת ציבורית טובה ואיכותית, אני מאמינה במתן שירות טוב שיעזור לאדם לצמוח ולא לחזור שוב לפתחי, אבל לצערי, אני כבר לא מסוגלת להחזיק בזה – לא בעומסים האלה ולא בשכר המבזה הזה.

ינון אזולאי: לאחרונה עזבתי מקום עבודה, אחד משניים שהיו לי.

ינון אזולאי: אני יודעת שמאז יצא התפקיד ללא פחות משלושה סבבים של מכרזים, ועדיין לא הצליחו לאייש את המשרה שלי.

ינון אזולאי: עכשיו זה כבר לא על הכתפיים שלי, עכשיו זה על הכתפיים שלכם.

ינון אזולאי: ורק לא לשכוח שעובדים סוציאליים נמצאים גם בצבא, גם בשב"ס.

ינון אזולאי: אלה לא יצאו לשביתה, אבל הם נמצאים באותם תת-תנאים, ולכולם אנחנו צריכים להצדיע, להגיד להם תודה רבה ולעזור להם בכול.

ינון אזולאי: תודה.

קרן ברק: תם חלק הנאומים בני דקה.

קרן ברק: נעבור לחלק של השאילתות.

קרן ברק: יש פה שאילתה לשר הפנים.

קרן ברק: חברת הכנסת קטי קטרין שטרית.

קרן ברק: כבוד סגן השר, תעלה להשיב, בבקשה.

קרן ברק: חברת הכנסת.

קטי קטרין שטרית: כבוד סגן השר, יושבת-ראש הכנסת, בחלק מהערים אין מספיק חופים נגישים על פי חוק.

קטי קטרין שטרית: חלק מהחופים הקיימים אינם מתוחזקים כראוי.

קטי קטרין שטרית: בנוסף, כיום אין חוף שהוא מונגש לצלילה, וקיימים רק שני חופים נפרדים נגישים בישראל כולה.

קטי קטרין שטרית: ברצוני לשאול: 1.

קטי קטרין שטרית: האם תפעל לפיקוח על החופים המונגשים כיום?

קטי קטרין שטרית: 2.

קטי קטרין שטרית: האם תפעל להנגשת כל החופים המוכרזים בישראל?

קטי קטרין שטרית: תודה.

יואב בן צור: גברתי היושבת בראש, מכובדתי השרה, חבריי חברי הכנסת, חברת הכנסת קטי שטרית, משרד הפנים מפקח על הנגשת חופי הרחצה על ידי הרשויות המקומיות בהתאם לתקנות שוויון זכויות לאנשים עם מוגבלות, הקובעות את חובת ההנגשה החלה על הרשויות המקומיות, ובהקשר של שאלתך – על הרשויות המקומיות החופיות.

יואב בן צור: על פי התקנות, הרשויות נדרשות להסדיר בחופים הנגשה של שירותים ומקלחות, אזורים מוצלים, גישה למים וכיסאות רחצה.

יואב בן צור: משרד הפנים מקפיד לפרסם באתר המשרד את דוח מצב הנגישות לבעלי צרכים מיוחדים בכלל חופי הרחצה המוכרזים שבאחריות הרשויות המקומיות.

יואב בן צור: מתוך דאגה לציבור זה, בכוונתי להמשיך ולפעול להנגשת חופים נוספים ומתקנים נוספים על ידי הרשויות המקומיות.

יואב בן צור: אחת הישיבות הראשונות שקיימתי בתפקידי כסגן שר הייתה עם ארגוני הנכים, כדי לראות היכן אפשר וצריך לתקן ולהוסיף בכל החופים המונגשים בארץ.

יואב בן צור: הבאתי איתי את הדיווח העדכני כפי שהוא מפורסם באתר משרד הפנים; הבאתי אותו לעיונך ואמסור לך אותו מייד.

יואב בן צור: ככלל, אני רוצה לומר שכמעט בכל הארץ, בכל עיר, יש חופים מונגשים.

יואב בן צור: נכון שהם לא מושלמים במאה אחוז.

יואב בן צור: אנחנו עכשיו עושים פרמוט מחדש כל החופים הללו, ויש לנו כוונה בהחלט לטפל באותם חופים, בסיוע של משרדים נוספים והרשויות המקומיות עצמן, כדי להנגיש במאה אחוז את החופים.

יואב בן צור: חלק גדול מהחופים מונגשים במאה אחוז, ותקבלי מייד את הרשימה.

יואב בן צור: חלקם מונגשים בפחות ממאה אחוז, אבל בכוונתנו וברצוננו להפוך את כל החופים במדינת ישראל, ובכל מקרה, שבכל עיר יהיה חוף מונגש לפחות אחד, בכל מדינת ישראל.

קרן ברק: חברת הכנסת קטי שטרית, את רוצה להשלים את השאלה?

יואב בן צור: לא.

יואב בן צור: שאלה נוספת.

קרן ברק: שאלה נוספת?

קטי קטרין שטרית: אני כמובן מברכת את המשרד.

קטי קטרין שטרית: אני מקבלת בשמחה רבה את התשובה שלך.

קטי קטרין שטרית: אני רק רוצה להזכירך שעלות הנגשת החופים היא סמלית ביחס לתועלת הרבה שתצמח ממנה לאנשים עם מוגבלויות, וגם לבני משפחותיהם, שצריכים לגרור אותם מרחבת החנייה עד כמה שיותר קרוב לחוף הים.

קטי קטרין שטרית: ניתן ללמוד שהדבר אפשרי מעיריית תל אביב-יפו, שהנגישה שמונה חופים מחופיה, שמונה אתרים מחופיה באופן מלא.

קטי קטרין שטרית: יש לי תקווה שנאפשר לכל אזרח להגיע לכל חוף ללא תלות ברעהו וללא קשר למוגבלות הפיזית שלו.

קטי קטרין שטרית: תודה.

יואב בן צור: חברת הכנסת, אני רוצה לומר שתדעי שכל עיר שונה מחברתה מבחינת הטופוגרפיה.

יואב בן צור: אינה דומה תל אביב לנתניה ונתניה לנהריה.

יואב בן צור: לכל עיר יש את הבעיות שלה בנושא של ההנגשה לחוף.

יואב בן צור: נתניה, כדי להנגיש חוף, ברוב החופים היא צריכה מעליות.

יואב בן צור: מעלית, עלותה אסטרונומית, מעלית לים.

יואב בן צור: יש אחת כזאת בנתניה ובונים כרגע שתיים נוספות.

יואב בן צור: נהריה – החוף הנפרד החדש שנעשה עכשיו ונחנך לפני כשבועיים ימים מונגש.

יואב בן צור: אני אומר שוב: המטרה שלנו היא בהחלט לגרום לכך שכל החופים בארץ יהיו מונגשים, מי פחות ומי יותר.

יואב בן צור: לפני שבוע הייתי בים המלח.

יואב בן צור: יש שם חופים מונגשים בצורה נהדרת, גם בחופים הנפרדים וגם בחופים הרגילים – מונגשים עם עגלות שיכולות להיכנס לתוך המים פנימה.

יואב בן צור: אגב, משרד הפנים בזמנו חילק תקציב לכלל הרשויות כדי שיהיו להן עגלות נכים מיוחדות שיכולות להיכנס לתוך המים, שהנכים יחוו את החוויה של המים עצמם.

יואב בן צור: אנחנו בהחלט על זה.

יואב בן צור: אנחנו נעשה את המקסימום שאפשר מבחינתנו, במהירות האפשרית, כבר לשפר, שייהנו עוד מהקיץ הזה עד כמה שניתן.

יואב בן צור: אנחנו יודעים שבמציאות שבה אין תרבות ואין אמצעי בילוי אחרים הים נשאר כמעט אמצעי הבילוי היחיד.

יואב בן צור: אנחנו מודעים לכך, ואנחנו בעזרת השם נעשה את הכול, את המרב והמיטב, אל המקסימום האפשרי במגבלות התקציביות שיש לנו ולרשויות המקומיות, כדי לעזור וכדי להנגיש לרווחתם של הנכים.

יואב בן צור: תודה רבה.

קרן ברק: תודה רבה לסגן השר.

קרן ברק: הודעה למזכירת הכנסת.

ירדנה מלר-הורוביץ: תודה.

ירדנה מלר-הורוביץ: ברשות יושבת-ראש הישיבה, הינני מתכבדת להודיעכם, כי הונחה היום על שולחן הכנסת – לקריאה ראשונה, מטעם הכנסת:

ירדנה מלר-הורוביץ: הצעת חוק ההוצאה לפועל (תיקון מס' 66) (החרגת ביטוח רפואי מעיקול בידי צד שלישי), התש"ף–2020, של חבר הכנסת מיכאל מלכיאלי.

ירדנה מלר-הורוביץ: עוד הונחו על שולחן הכנסת מסקנות הוועדה המיוחדת לזכויות הילד בעקבות דיון מהיר בהצעתם של חברי הכנסת בועז טופורובסקי ואחמד טיבי בנושא: שבעה ילדים ו-117 אזרחים מצאו את מותם מתחילת השנה כתוצאה מתאונות דרכים, וכן מסקנות הוועדה המיוחדת למיגור הפשיעה בחברה הערבית בעקבות דיון מהיר בהצעתה של חברת הכנסת אימאן ח'טיב יאסין בנושא: בחינת רמת הפשיעה בחברה הערבית לאור הנתונים המדאיגים שהמשטרה פרסמה לאחרונה.

ירדנה מלר-הורוביץ: תודה.

קרן ברק: תודה רבה.

קרן ברק: תם סדר-היום.

קרן ברק: הישיבה הבאה תתקיים מחר, יום רביעי, ט"ז בתמוז התש"ף, 8 ביולי 2020 בשעה 11:00.

קרן ברק: ישיבה זו נעולה.